
CĂTRE 

BIROUL PERMANENT 
AL

CAMEREI DEPUTAȚILOR

Vă înaintăm, alăturat, raportul comun asupra propunerii legislative pentru modificarea şi completarea Legii nr.165/2018 privind acordarea biletelor de valoare, precum şi pentru completarea Ordonanţei de urgenţă a Guvernului nr.8/2009 privind acordarea voucherelor de vacanţă, trimisă Comisiei pentru muncă şi protecţie socială şi Comisiei pentru antreprenoriat şi turism pentru dezbatere şi examinare pe fond, în procedură obişnuită, cu adresa nr. Plx 393/2023 din 6 iunie 2023.

În raport cu obiectul şi conţinutul său, propunerea legislativă face parte din categoria legilor ordinare.

	PREŞEDINTE,

Adrian SOLOMON


	PREŞEDINTE,

Claudiu-Iulius-Gavril NĂSUI

R A P O R T    C O M U N
asupra propunerii legislative pentru modificarea şi completarea Legii nr.165/2018 privind acordarea biletelor de valoare, precum şi pentru completarea Ordonanţei de urgenţă a Guvernului nr.8/2009 privind acordarea voucherelor de vacanţă

În temeiul art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru antreprenoriat şi turism au fost sesizate, prin adresa nr. Plx 393/2023 din 6 iunie 2023, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.165/2018 privind acordarea biletelor de valoare, precum şi pentru completarea Ordonanţei de urgenţă a Guvernului nr.8/2009 privind acordarea voucherelor de vacanţă. 
Propunerea legislativă a fost respinsă de Senat, în calitate de primă Cameră sesizată, în şedinţa din 30 mai 2023.

Camera Deputaţilor este Cameră decizională, potrivit prevederilor art.75 din Constituţia României şi ale art.92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea şi completarea Legii nr.165/2018, precum şi modificarea art.1 alin.(21) din Ordonanţa de urgenţă a Guvernului nr.8/2009, în sensul instituirii posibilităţii de a emite şi utiliza bilete de valoare pe suport electronic virtual.

La întocmirea prezentului raport comun, cele două comisii au avut în vedere:

· avizul favorabil al Consiliului Legislativ (nr.381/18.04.2023)

· avizul favorabil al Consiliului Economic şi Social (nr.2370/11.04.2023)

· avizul favorabil al Comisiei pentru tehnologia informaţiei şi comunicaţiilor (nr.4c-19/113/21.06.2023)

· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/453/14.06.2023).

În conformitate cu prevederile art. 62 şi 64 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru antreprenoriat și turism şi-au desfăşurat lucrările în şedinţe separate. 
Membrii Comisiei pentru muncă şi protecţie socială au dezbătut propunerea legislativă şi documentele conexe în şedinţele din 20 iunie şi 12 septembrie 2023, iar membrii Comisiei pentru antreprenoriat și turism au examinat proiectul de act normativ în ședința din data de 7 noiembrie 2023.
La ședințele comisiilor deputații şi-au înregistrat prezența conform listelor de prezență.

La dezbaterile din cele două comisii au participat, în conformitate cu prevederile art.56 şi 57 din Regulamentul Camerei Deputaţilor, republicat, domnul Alin Marius Andrieș – secretar de stat în cadrul Ministerului Finanțelor și domnul Florin Dobrescu – secretar de stat în cadrul Ministerului Muncii şi Solidarităţii Sociale, domnul Codruţ Cîrligeanu – reprezentant Asociaţia Profesională a Emitenţilor de Tichete şi domnul Matei Repan - reprezentant Asociaţia Profesională a Emitenţilor de Tichete.

În urma examinării propunerii legislative şi a opiniilor exprimate, membrii celor două Comisii au hotărât, cu unanimitate de voturi, să propună plenului Camerei Deputaților prezentul raport comun de adoptare a propunerii legislative pentru modificarea şi completarea Legii nr.165/2018 privind acordarea biletelor de valoare, precum şi pentru completarea Ordonanţei de urgenţă a Guvernului nr.8/2009 privind acordarea voucherelor de vacanţă, cu amendamente admise, prezentate în anexa care face parte integrantă din prezentul raport comun. 

În raport cu obiectul şi conţinutul său, propunerea legislativă face parte din categoria legilor ordinare.

	PREŞEDINTE,

Adrian SOLOMON


	PREŞEDINTE,

Claudiu-Iulius-Gavril NĂSUI


	          SECRETAR,

       Dan-Constantin ȘLINCU     

	
	           SECRETAR,

        Florin MIRCEA


Șef birou, Lidia Vlădescu                                                                           Consilier parlamentar, Monica Gabriela Tudor                

Anexă

A M E N D A M E N T E      A D M I S E
În urma dezbaterilor, comisiile au hotărât aprobarea proiectului de lege cu rmătoarele amendamente:

	Nr. crt.
	Text act normativ de bază
	Text propunere legislativă
	Text propus de comisii
(autor amendament)
	Motivare

	1. 
	__
	Titlul legii

Lege

pentru modificarea şi completarea Legii nr. 165/2018 privind acordarea biletelor de valoare, precum şi pentru completarea Ordonanţei de urgenţă a Guvernului nr. 8/2009 privind acordarea voucherelor de vacanţă


	Titlul legii

Lege

pentru modificarea şi completarea Legii nr. 165/2018 privind acordarea biletelor de valoare, precum şi pentru modificarea alin. (21) al art.1 din Ordonanţa de urgenţă a Guvernului nr. 8/2009 privind acordarea voucherelor de vacanţă

Autori: membrii comisiilor


	Pentru respectarea exigențelor impuse de normele de tehnică legislativă.

	2. 
	__
	Art. I. - Legea nr. 165/2018 privind acordarea biletelor de valoare, publicată în Monitorul Oficial al României, Partea I» nr. 599 din 13 iulie 2018, cu modificările şi completările ulterioare, se modifică şi se completează după cum urmează:


	Art. I. - Legea nr. 165/2018 privind acordarea biletelor de valoare, publicată în Monitorul Oficial al României, Partea I, nr. 599 din 13 iulie 2018, cu modificările şi completările ulterioare, se modifică şi se completează după cum urmează:

Autori: membrii comisiilor 


	Eroare materială

	3. 
	__
	1. La articolul 1, după alineatul 2, se introduce un nou alineat, alineatul 3, care va avea următorul cuprins:

„(3) În sensul prezentei legi, prin suport electronic se înţelege orice dispozitiv fizic sau instrument virtual care poate fi utilizat de către deţinătorul său pentru a efectua operaţiuni cu biletele de valoare.”


	1. La articolul 1, după alineatul (2) se introduce un nou alineat, alin.(3), cu următorul cuprins:
„(3) În sensul prezentei legi, prin suport electronic se înţelege orice dispozitiv fizic sau instrument virtual care poate fi utilizat de către beneficiarul său pentru a efectua operaţiuni cu biletele de valoare.”

Autori: membrii comisiilor 


	Pentru respectarea exigențelor impuse de normele de tehnică legislativă.Unitate de reglementare. Corelare cu celelalte dispoziţii ale legii.



	4. 
	Art. 10

(1) Angajatorii, împreună cu organizaţiile sindicale legal constituite sau, acolo unde nu este constituit un sindicat, cu reprezentanţii salariaţilor, stabilesc de comun acord categoriile de bilete de valoare care se acordă angajaţilor, frecvenţa acordării acestora şi valoarea lor, acolo unde este cazul, precum şi unitatea emitentă.
	2. La articolul 10, alineatul 1 se modifică şi va avea următorul cuprins:

„(1) Angajatorii, împreună cu organizaţiile sindicale legal constituite sau, după caz, cu reprezentanţii salariaţilor, stabilesc de comun acord categoriile de bilete de valoare care se acordă angajaţilor, frecvenţa acordării acestora şi valoarea lor, acolo unde este cazul, unitatea emitentă şi modalitatea de acordare, prin dispozitiv fizic sau instrument virtual. Angajatorul care optează pentru emiterea exclusiv printr-un instrument virtual, poate solicita oricând unităţii emitente şi emiterea dispozitivului fizic al biletului de valoare, conform contractului încheiat de unitatea emitentă cu angajatorul.”


	2. La articolul 10, alineatul (1) se modifică şi va avea următorul cuprins:

„Art.10. - (1) Angajatorii, împreună cu organizaţiile sindicale legal constituite sau, după caz, cu reprezentanţii salariaţilor, stabilesc de comun acord categoriile de bilete de valoare care se acordă angajaţilor, frecvenţa acordării acestora şi valoarea lor, acolo unde este cazul, precum și unitatea emitentă şi modalitatea de acordare, respectiv prin dispozitiv fizic sau instrument virtual. La cererea salariatului, angajatorul care optează pentru emiterea biletelor de valoare exclusiv printr-un instrument virtual, poate solicita oricând unităţii emitente şi emiterea dispozitivului fizic al biletului de valoare, conform contractului încheiat cu unitatea emitentă.” 

Autor: deputat Oana Ţoiu


	Pentru respectarea exigențelor impuse de normele de tehnică legislativă.

Claritatea textului.



	5. 
	__

(21) În înţelesul prezentei ordonanţe de urgenţă, cu excepţia cazurilor în care se prevede în mod expres altfel, termenul "voucher de vacanţă" va fi interpretat ca făcând referire atât la voucherul de vacanţă pe suport hârtie, cât şi la voucherul de vacanţă pe suport electronic.
	Art. II. - La articolul 1 din Ordonanţa de urgenţă a Guvernului nr. 8/2009 privind acordarea voucherelor de vacanţă, publicată în Monitorul Oficial al României, Partea I, nr.110 din 24 februarie 2009, aprobată cu modificări şi completări prin Legea 94/2014, cu modificările şi completările ulterioare, alin. (21) se modifică şi va avea următorul cuprins:

„(21) În înţelesul prezentei ordonanţe de urgenţă, termenul "voucher de vacanţă" va fi interpretat ca făcând referire exclusiv la voucherul de vacanţă pe suport electronic, fie pe dispozitiv fizic, fie ca instrument virtual. Voucherul de vacanţă poate fi utilizat inclusiv pentru plata online. Angajatorul stabileşte de comun acord cu organizaţiile sindicale legal constituite sau cu - reprezentanţii salariaţilor, după caz, tipul de voucher de vacanţă pe suport electronic, respectiv pe dispozitiv fizic sau ca instrument virtual. Angajatorul care optează pentru emiterea exclusiv ca instrument virtual, poate solicita oricând unităţii emitente emiterea dispozitivului fizic al voucherului de vacanţă, conform contractului încheiat de unitatea emitentă cu angajatorul.”


	Art.II. - La articolul 1 din Ordonanţa de urgenţă a Guvernului nr. 8/2009 privind acordarea voucherelor de vacanţă, publicată în Monitorul Oficial al României, Partea I, nr.110 din 24 februarie 2009, aprobată cu modificări şi completări prin Legea nr.94/2014, cu modificările şi completările ulterioare, alineatul (21) se modifică şi va avea următorul cuprins:

„(21) În înţelesul prezentei ordonanţe de urgenţă, termenul "voucher de vacanţă" va fi interpretat ca făcând referire atât la voucherul de vacanţă pe suport hârtie, cât şi la voucherul de vacanţă pe suport electronic. Prin suport electronic se înţelege orice dispozitiv fizic sau instrument virtual care poate fi utilizat de către beneficiarul său pentru a efectua operaţiuni de plată. Voucherul de vacanţă pe suport electronic poate fi utilizat inclusiv pentru plata online. Angajatorul stabileşte, cu respectarea dispoziţiilor alin.(24), modalitatea de acordare a voucherelor de vacanţă, respectiv pe suport hârtie sau pe suport electronic. La cererea salariatului, angajatorul care optează pentru emiterea voucherelor de vacanţă exclusiv printr-un instrument virtual, poate solicita oricând unităţii emitente emiterea dispozitivului fizic al voucherului de vacanţă, conform contractului încheiat cu unitatea emitentă.”

Autori: membrii comisiilor


	Pentru respectarea exigențelor impuse de normele de tehnică legislativă.

În cuprinsul OUG nr.8/2009 se fac referiri atât la voucherele pe hârtie, cât şi la cele pe suport electronic. 

Textul propus duce la imposibilitatea aplicării celorlalte dispoziţii din ordonanţă cu referire la voucherele emise pe suport hârtie. Ca atare este necesară şi menţinerea textului iniţial.

Prevederile eliminate dublează dispoziţiile alin.(24). Pentru respectarea exigențelor impuse de normele de tehnică legislativă se utilizează norma de trimitere.

	6. 
	__
	Art. III. - Prevederile prezentei legi intră în vigoare în termen de 30 de zile de la data publicării în Monitorul Oficial, Partea I.


	Art. III. - Prevederile prezentei legi intră în vigoare la 30 de zile de la data publicării în Monitorul Oficial al României, Partea I.

Autori: membrii comisiilor 


	Pentru respectarea exigențelor impuse de normele de tehnică legislativă.

